**Pelit** on 11 kertaa vuodessa ilmestyvä tietokone- ja konsolipelien aikakauslehti, jota julkaisee nykyisin Fokus Media Finland Oy. *Pelit* on perustettu 1992 ja on levikiltään Suomen ja Pohjoismaiden suurin pelilehti. Lehden keskilevikki vuonna 2013 oli 21 469 (LT 2013), ja sillä oli 129 000 lukijaa (KMT 2012).

Historia
--------

*Pelit*-lehti alkoi ilmestyä itsenäisenä julkaisuna maaliskuussa 1992. Lehden perusti Sanoma-konserniin kuulunut Sanomaprint Erikoislehdet (Tecnopress). Lehti perustettiin Commodore-kotitietokoneisiin erikoistuneen *C-lehden* ja vuodesta 1987 ilmestyneiden *Pelit*-vuosikirjojen tilalle (kokonimeltään *Tietokonepelien vuosikirja: Pelit*). 

Toimittajat Tuija Lindén ja Niko Nirvi olivat keränneet *Pelit*-vuosikirjaan *MikroBitissä* ja *C-lehdessä* julkaistuja arvosteluja sekä uutta sisältöä arvostelujen ympärille. *Pelit*-vuosikirjat ilmestyivät aluksi kerran vuodessa, myöhemmin kaksi kertaa. Commodoren Suomen maahantuoja meni konkurssiin vuoden 1990 lopussa, minkä jälkeen *C-lehden* levikin tippuessa ja toisaalta *Pelit*-vuosikirjojen sekä PC-pelien menestyessä, kustantaja päätti yhdistää *C-lehden* ja kausijulkaisut tietokonepeleihin erikoistuneeksi aikakauslehdeksi. *C-lehden* tilaajat ohjattiin joko *Pelit*- tai *MikroBitti*-lehden tilaajiksi. *C-lehden* lukijoille ja avustajille *Pelit*-lehden perustaminen tuli yllätyksenä. Commodore Amiga -harrastajat olivat myös pettyneitä päätökseen.

*Pelit*-lehden suunnittelivat Tuija Lindén ja Niko Nirvi yhdessä. He halusivat lehden henkilöityvän toimittajiinsa, joten lehden kolumneista ja pääkirjoituksesta tehtiin kuvalliset. *Pelit* oli myös Suomen toinen tietokonetaittoa hyödyntänyt lehti heti *Macmaailman* jälkeen. Idea saatiin lehden *KyöPelit*-sarjakuvia piirtäneeltä Harri Vaaliolta, joka kertoi, että Macilla kuvien värierottelun voi tehdä itse; paino laskutti yksittäisen värikuvan erottelusta 250 markkaa, minkä takia vanhoissa peliarvosteluissa käytettiinkin vain vähän kuvia.

Vuonna 1993, aikana ennen Internetin yleistymistä, *Pelit*-lehden rinnalla alettiin ylläpitää *Pelit-BBS*-purkkia. Yhdessä purkissa oli tiedostot, toisessa keskustelut. Ensimmäiset verkkosivut julkaistiin vuonna 1997. *Pelit*-lehdestä julkaistiin 1990-luvulla lisäksi *Pelit CD-ROM* -nimistä CD-ROM-levyä, jolla on muun muassa PDF-lehtiä.

*Pelit* alkoi järjestää myös vuosittaista Kyöpelit-gaalaa, johon kokoontuivat pelialan edustajat ja lehdistö; kymmenen vuoden jälkeen gaala kasvoi niin isoksi, että sen järjestäminen lopetettiin.

Vuonna 1998 *Pelit*-lehden rinnalla alettiin julkaista PlayStation-peleihin keskittynyttä *Peliasema*-lehteä. Se kuitenkin lakkautettiin 2001 ja sulautettiin päälehteen, joka alkoi käsitellä myös konsolipelejä.

Lehden kustantaminen siirtyi syyskuun 2014 alusta lähtien Sanoma-konserniin kuuluvalta Sanoma Media Finlandilta Fokus Media Finland Oy:lle.

Maaliskuussa 2017 *Pelit*-lehden uudeksi päätoimittajaksi valittiin lehden pitkäaikainen toimittaja Tuukka Grönholm, Tuija Lindénin jätettyä tehtävän 25 vuoden jälkeen.

Lehden sisältö
--------------

*Pelit*-lehti keskittyy pääosin konsoli- ja tietokonepeleihin, mikä erottaa sen muista tietotekniikan alan julkaisuista kuten *MikroBitistä*. *Pelit*-lehti koostuu suurimmaksi osaksi peliarvosteluista ja peleihin liittyvistä oheisartikkeleista kuten peliuutisista ja -ennakoista.

Jokaisessa lehdessä on myös pari toimittajien kirjoittamaa kolumnia peleistä ja tietotekniikasta. Aika ajoin lehdestä julkaistaan myös erikoisnumeroita, jotka käsittelevät enimmäkseen esimerkiksi urheilu- tai musiikkipelejä.

*Pelit*-lehti arvostelee pelit sanallisen artikkelin lisäksi tiivistäen 100 pisteen asteikolla. Lisäksi peli voi saada *Pelit suosittelee* -leiman arvosanasta riippumatta, esimerkiksi täysin uuden idean tai jonkin osa-alueen erinomaisen toteutuksen ansiosta.

Toimitus
--------

PäätoimittajaTuukka Grönholm
ToimituspäällikköNiko Nirvi
UlkoasuIsma Valkama
AvustajatJussi Forelius, Petri Heikkinen, Lassi Hietala, Tuomas Honkala, Heikki Hurme, Antti Ilomäki, Risto Karinkanta, Juha Kerätär, Heli Koponen, Juho Kuorikoski, Aleksi Kuutio, Antero Kyyhky, Lassi Lapintie, Mikko Lehtola, Markus Lukkarinen, Aleksandr Manzos, Marko Mäkinen, Tuomo Nyrhilä, Santeri Oksanen, Samu Ollila, Juho Penttilä, Markus Rojola, Kriina Rytkönen, Miika Sillanpää, Olli Sinerma, Jouni Utriainen, Harri Vaalio, Ilja Varha, Riku Vihervirta

Lähteet
-------

* Kuorikoski, Juho: *Sinivalkoinen pelikirja – Suomen pelialan kronikka 1984–2014*. Saarijärvi: Fobos Kustannus, 2014. ISBN 978-952-67937-1-9.

### Viitteet

1. 1 2  Levikkihaku Levikintarkastus Oy. Viitattu 16.3.2014.
2. 1 2  Toimitus.  *Pelit*, 1992, nro 1/1992, s. 5.
3. ↑  Toimitus.  *Pelit*, 1993, nro 1/1993, s. 4.
4. ↑  Toimitus.  *Pelit*, 1993, nro 6/1993, s. 4.
5. ↑  Pelit.  *Pelit*, 2017, nro 1/2017, s. 2.
6. 1 2 3  Tuukka Grönholm Pelit-lehden päätoimittajaksi *fokusmedia.fi*.  Arkistoitu 2.3.2024. Viitattu 23.4.2017.
7. ↑  Kansallinen Mediatutkimus KMT 2012 (PDF) Levikintarkastus Oy. Viitattu 21.7.2013.
8. 1 2  Pelit-vuosikirja: Pyhä kirja Pelit.fi.  Arkistoitu 2.3.2024. Viitattu 2.3.2024.
9. 1 2  Kyllönen, Kimmo & Lehtonen, Saija (toim.): "Pelit muutti maailmani (tekijät: Pelit-lehden toimitus)", *Pongista pleikkaan. Sähköistä pelikulttuuria Electrasta Pongiin*, s. 42–47. Mediamuseo Rupriikki & Perinneyhdistys Elektra ry, 2010. ISBN 978-951-609-454-3.
10. ↑  Saarikoski, Petri: "Rakas Pelit-lehden toimitus..." Pelit-lehden lukijakirjeet ja digipelaamisen muutos Suomessa vuosina 1992–2002 *Pelitutkimuksen vuosikirja*.  2012. Viitattu 24.1.2015.
11. ↑  Sirén, Janne: Tappoiko David Pleasance C=lehden?.  *Skrolli*, 2023, nro 2023.2, s. 44-46. Artikkelin verkkoversio.
12. ↑  Kuorikoski s. 43.
13. 1 2  Kuorikoski s. 44–45.
14. ↑  Sirén, Janne: Sanomain jäljillä.  *Skrolli*, 2022, nro 2022.2, s. 49. Artikkelin verkkoversio.
15. ↑  Saarikoski 36
16. ↑  Pelit-lehden kustantaja vaihtuu *pelit.fi*.  11.6.2014.  Arkistoitu 2.3.2024. Viitattu 4.9.2014.
17. ↑  Sanoma keskittyy Suomen aikakauslehtiliiketoiminnassaan valittuihin kohderyhmiin ja teema-alueisiin – neljä erikoisbrändiä myydään Fokus Medialle  11.6.2014. Sanoma Oyj.  Arkistoitu 4.9.2014. Viitattu 4.9.2014.

Aiheesta muualla
----------------

* Pelit-lehden kotisivut
* Tietokonepelien vuosikirjojen ja Pelit-lehtien sisällysluetteloita